Bo‘stonliqda firibgar gaz nazoratchilari qo‘lga olindi

Bo‘stonliq tumanida gaz idorasida ishlaydigan nazoratchi sifatida ishlaydigan bir ayol va bir erkak firibgarlik bilan shug‘ullanib kelgani ma’lum bo‘ldi. Bu haqda “Huquq” gazetasi xabar bermoqda.

Gaz nazoratchisi bo‘lgan ayol tumandagi o‘ziga biriktirilgan xonadonlarning birida o‘zboshimchalik bilan isitish pechi o‘rnatilganini aniqlab, moslamani hujjatlashtirib berish uchun uy egasidan 150 ming so‘m pul talab qilgan.
Biroq ayol va’dasida turmay, ushbu xonadonni qarzdorlar ro‘yxatiga qo‘shib qo‘yadi. Oradan taxminan ikki hafta o‘tib, bu safar kasbdoshi bilan xonadonga kelgan ayol, xonadonning gaz bilan bog‘liq muammolarini hal qilish uchun 250 ming so‘m so‘raydi.
Bu safar uy egasi gaz nazoratchilariga pulni ikki-uch kunda hal qilib berishni va’da qilib, mazkur vaziyat haqida huquqni muhofaza qilish idoralariga xabar qiladi. Firibgarlar uy egasidan pulni olayotgan vaqtida, daliliy ashyo bilan qo‘lga olingan.
“Jinoyat ishlari bo‘yicha Bo‘stonliq tumani sudi firibgar gaz nazoratchilarining qilmishlariga yarasha jazo tayinlab, hukm chiqardi”, — deyiladi gazeta xabarida.